ઈતિહાસમાં આવે છે કે નેપોલિયન બોનાપાર્ટ, નેલ્સનથી હારી ગયો હતો પણ એનો જશ ખરેખર નેલ્સનને મળવો ન જોઈએ. નેપોલિયનના બાળપણમાં એક નાનો બનાવ બની ગયો હતો જેને કારણે તેની હાર થઈ હતી. આવી વાતને ઈતિહાસ ઘણીવાર આ રીતે ઉજાગરા કરતો નથી પણ મને તો કારણ સ્પષ્ટ દેખાય છે. નેપોલિયન જ્યારે માત્ર છ મહિનાનો હતો ત્યારે એક જંગલી બિલાડી તેના ઉપર કૂદી હતી. તેની સંભાળ રાખતી આયા કંઈક કામ માટે ઘરમાં ગઈ હતી અને બાળક નેપોલિયન સવારની તાજી હવા લેતો બગીચામાં પડયો હતો ત્યારે એક જંગલી બિલાડી તેના પર કૂદી પડી હતી. બિલાડી તો રમત કરતી હતી. તેણે બાળકને કોઈ ઈજા પણ કરી નહોતી પણ બાળકના મગજમાં તો મોત જેટલો ધ્રાસકો પડી ગયો. ત્યારથી તે વાઘ કે સિંહથી ડરતું નહોતું, કોઈ હથિયાર વિના સિંહ સામે લડવામાં તેને ડર નહોતો પણ એક બિલાડી? તેની તો વાત જ જુદી હતી. એની સામે તે એકદમ નિઃસહાય બની જતું. બિલાડીને જોઈને તે એક છ મહિનાનું બાળક, બિલકુલ અસુરક્ષિત અને લડવાની તાકાત વગરનું બની જતું. તે નાના બાળકની આંખોમાં બિલાડી એક વિરાટકાય પ્રાણી લાગી હશે- બિલાડી જંગલી હતી. બિલાડીએ બાળકની આંખોમાં આંખો પરોવી હશે.